ระเบียบ ก.ศป. 

ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด 

ประธานแผนกในศาลปกครองสูงสุด รองประธานศาลปกครองสูงสุด 

และประธานศาลปกครองสูงสุด (ฉบับที่ ๓)

พ.ศ. ๒๕๖๕

 

 โดยที่เป็นการสมควรแก้ไขเพิ่มเติมระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ ให้เหมาะสมยิ่งขึ้น 

 อาศัยอํานาจตามความในมาตรา ๑๕ วรรคสี่ และมาตรา ๑๕/๑ วรรคสาม แห่งพระราชบัญญัติ   
จัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้ง  
ศาลปกครองและวิธีพิจารณาคดีปกครอง (ฉบับที่ ๙) พ.ศ. ๒๕๖๐ ก.ศป. โดยความเห็นชอบของที่ประชุมใหญ่ ตุลาการในศาลปกครองสูงสุดออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด  
ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด   
และประธานศาลปกครองสูงสุด (ฉบับที่ ๓) พ.ศ. ๒๕๖๕”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๕ ของระเบียบ ก.ศป. ว่าด้วยวิธีการคัดเลือกตุลาการ   
ศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด   
รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ และให้ใช้ความต่อไปนี้แทน

“ข้อ ๕ การคัดเลือกตุลาการในศาลปกครองชั้นต้นเพื่อเลื่อนขึ้นแต่งตั้งให้ดํารงตําแหน่ง  
ตุลาการศาลปกครองสูงสุด ให้ ก.ศป. พิจารณาจากผู้ดํารงตําแหน่งอธิบดีศาลปกครองชั้นต้น รองอธิบดี  
ศาลปกครองชั้นต้น ตุลาการหัวหน้าคณะศาลปกครองชั้นต้น หรือตําแหน่งที่เรียกชื่ออย่างอื่นที่เทียบเท่า  
โดยพิจารณาตามลําดับอาวุโสและระยะเวลาการดํารงตําแหน่ง ประกอบกับความรู้ความสามารถ   
ความรับผิดชอบ ความเหมาะสม ประวัติและผลงานการปฏิบัติราชการ และประโยชน์ของทางราชการ  
เป็นสําคัญ โดยไม่ต้องได้รับความยินยอมจากผู้ได้รับการพิจารณาคัดเลือกนั้น เว้นแต่มีอายุราชการ  
คงเหลือไม่เกินหนึ่งปีนับจากวันสิ้นปีงบประมาณที่ดําเนินการคัดเลือก หรือมีเหตุจําเป็นอื่นตามที่ ก.ศป. เห็นสมควร

 ผู้ดํารงตําแหน่งที่จะได้รับการคัดเลือกเพื่อเลื่อนขึ้นแต่งตั้งเป็นตุลาการศาลปกครองสูงสุด  
ตามวรรคหนึ่ง จะต้องมีระยะเวลาการดํารงตําแหน่งนับถึงวันสิ้นปีงบประมาณที่ดําเนินการคัดเลือก  
ดังต่อไปนี้

 (๑) เป็นอธิบดีศาลปกครองชั้นต้นมาแล้วไม่น้อยกว่าสามปี

 (๒) เป็นรองอธิบดีศาลปกครองชั้นต้นมาแล้วไม่น้อยกว่าห้าปี

 (๓) เป็นตุลาการหัวหน้าคณะศาลปกครองชั้นต้นมาแล้วไม่น้อยกว่าเจ็ดปี

 ในกรณีที่ตุลาการศาลปกครองโอนไปดํารงตําแหน่งเลขาธิการสํานักงานศาลปกครอง และ  
ต่อมาโอนกลับเข้ามาดํารงตําแหน่งตุลาการศาลปกครอง ให้นําระยะเวลาที่โอนไปดํารงตําแหน่งเลขาธิการสํานักงานศาลปกครองและลําดับอาวุโสมานับและเทียบรวมเป็นระยะเวลาการดํารงตําแหน่งนั้น ๆ ด้วย  
 กรณีมีความจําเป็นหรือมีเหตุอันควรที่จะต้องดําเนินการเพื่อประโยชน์อย่างยิ่งแก่ราชการศาลปกครอง ก.ศป. อาจมีมติด้วยคะแนนเสียงมากกว่ากึ่งหนึ่งของจํานวนกรรมการตุลาการศาลปกครองทั้งหมดเท่าที่มีอยู่  
ยกเว้นความในวรรคหนึ่งและวรรคสองได้

 การเสนอรายชื่อผู้ได้รับการพิจารณาคัดเลือกเพื่อเลื่อนขึ้นแต่งตั้งให้ดํารงตําแหน่งตุลาการ  
ศาลปกครองสูงสุด ให้เสนอรายชื่อตามลําดับอาวุโสในขณะดํารงตําแหน่งตุลาการในศาลปกครองชั้นต้น”  


 ข้อ ๔ ให้ยกเลิกความในวรรคหนึ่งของข้อ ๗ ของระเบียบ ก.ศป. ว่าด้วยวิธีการคัดเลือก  
ตุลาการศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด   
รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ ซึ่งแก้ไขเพิ่มเติม  
โดยระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด  
ประธานแผนกในศาลปกครองสูงสุด รองประธานศาลปกครองสูงสุด และประธานศาลปกครองสูงสุด   
(ฉบับที่ ๒) พ.ศ. ๒๕๖๑ และให้ใช้ความต่อไปนี้แทน

 “ข้อ ๗ ให้มีคณะอนุกรรมการดําเนินการคัดเลือกบุคคลเพื่อแต่งตั้งให้ดํารงตําแหน่งตุลาการ  
ศาลปกครองสูงสุดคณะหนึ่ง ประกอบด้วย ประธานศาลปกครองสูงสุด เป็นประธานอนุกรรมการ   
รองประธานศาลปกครองสูงสุด และประธานแผนกในศาลปกครองสูงสุด ทุกคน เป็นอนุกรรมการ”

 ประกาศ ณ วันที่ ๒๖ กรกฎาคม พ.ศ. ๒๕๖๕

 ชาญชัย แสวงศักดิ์

 ประธานศาลปกครองสูงสุด

 ประธานกรรมการตุลาการศาลปกครอง

นางสาวอรสิริ ศรีคําภา/พิมพ์

---------------------------------------------------

นางขนิษฐา ปายะฤทธิ์/จัดทํา

นางวรรณพร สุฐาปัญณกุล/ตรวจ

นางสาวพิมพนัส สายสุด รกน. ผอ.กลุ่ม ขก.

วันที่ ๒๖ สิงหาคม ๒๕๖๕

1. ราชกิจจานุเบกษา เล่ม ๑๓๙/ตอนที่ ๕๐ ก/หน้า ๑๐/๑๕ สิงหาคม ๒๕๖๕ [↑](#footnote-ref-1)